– Հիշում եք, դարի առաջին կեսում 2 համաշխարհային պատերազմներ եղան: Միլիոնավոր մարդիկ զոհվեցին: Իսկ հետո՝ 1945թ., պայթեց ատոմային ռումբը: Այժմ արդեն դարն իր ավարտին է մոտենում, իսկ 3-րդ համաշխարհային պատերազմը դեռ չի սկսվել: Այն չի սկսվել միայն այն պատճառով, որ և՛ ամերիկացները, և՛ ձեր գեներալները հանկարծ գիտակցեցին, որ ատոմային պատերազմի դեպքում իրենք էլ կլինեն նույնպիսի վտանգի մեջ, ինչպես շարքային զինվորը՝ խրամատում: Նախկինում ամեն ինչ պարզ էր: Գեներալները նստում էին տաք սենյակներում ու միլիոնավոր մարդկանց դեպի մահ էին ուղարկում: Իսկ նրանց ոչինչ չէր սպառնում: Սակայն այժմ ցանկացած մարդ, ով կարող է սեղմել կոճակը, հասկանում է, որ մյուս կողմում էլ կան մարդիկ, որոնք սեղմելու կոճակ ունեն: Եվ իրենք բոլորն էլ գտնվում են միատեսակ վտանգի մեջ: